Za ostale osobe s istim imenom, v. William Turner (razvrstavanje).

**Joseph Mallord William Turner** (23. travnja 1775. London – 19. prosinca 1851. London) je bio engleski slikar i grafičar; najveći slikar boje, svjetla, prostora i atmosfere u 19. stoljeću i preteča impresionizma.

Životopis
---------

Na slici *Didona gradi Kartagu* (1815. Nacionalna galerija, London) vidi se očit utjecaj C. Lorraina.
Studirao je na londonskoj *Royal Academy*, na kojoj je kasnije bio profesorom. Nakon svog prvog posjeta Italiji 1819. god. eksperimentirao je s novim oblikom naturalizma u svojim krajolicima, koji se zasnivao na izravnom promatranju zbilje, bez upotrebe ikakvih idealiziranih ili stiliziranih oblika; tada uvriježenih u romantičarskom slikarstvu. U jednom trenutku, užetom se privezao za jarbol broda *Ariel* kako bi iz prve ruke iskusio udare snijega, dima, vjetra i vode. To je iskustvo kasnije pretvorio u mnoga sablasna tumačenja (npr. *Parni brod ispred ulaza u luku, 1842.*).

J. M. William Turner je, zajedno s Johnom Constableom, zaslužan za nov pristup pejzažnom slikarstvu koji će uvelike imati utjecaj na europsku umjetnost. U pejzažno slikarstvo je uveo poštovanje prema točnom mjestu, vjerovanje da je običan prizor vrijedan slikanja i da su promjenjivi atmosferski efekti (svjetlo i vremenske prilike) ključni sastavni dio pejzaža.

Djela
-----

*Kiša, para, brzina (Velika zapadna željeznica)*, 1844. ulje na platnu, 98 x 122 cm, Nacionalna galerija, London.
J. M. William Turner je slikao u ulju i akvarelu intenzivnim svijetlim i prozračnim bojama, koloristički raspršenu interpretaciju ozračja, oblika i motiva. Turner je doista započeo slikati u duhu romantičarske sklonosti prema ruševinama i gotici, pod djelomičnim utjecajem Claudea Lorraina, Nicolasa Poussina i holandskih pejzažista. No, njegovo zanimanje kasnije zaokuplja samo fenomen boje i atmosfere, te u djelima posljednje decenije života (*Kiša, para, brzina*, 1844.) ostvaruje čiste vizije poetskih doživljajvanja čari rasvjete i boje, lišene gotovo svake deskripcije. U svojim vizionarskim slikama nadišao je empirijske činjenice u korist "uzvišenoga", fluidnog svijeta u kojem se sadašnjost rastapala u prošlosti, vizualno iskustvo u sjećanju, a pojedinačno je postajalo univerzalno, nestajući u bezvremenom prikazu.

Slika *Požar Parlamenta u Londonu, 16. listopada 1834.*, koja postoji u dvije inačice naslikane prema skicama nastalim tijekom cijele noći požara, postaje vizija Apokalipse. Slika staroga broda admirala Nelsona (*Bojni brod Temeraire odvače na njegovo posljednje sidrište da bude uništen, 1838.*), tužan je simbol ljudske sudbine.

Njegovo izvanredno viđenje prirode bilo je ključno za razvoj slikarstva u 19. stoljeću i izvršilo je velik utjecaj na europske realiste. Nefigurativna umjetnost 19. i 20. stoljeća često je oživljavala Turnerovu uporabu svjetla i boje. Njegova igra svjetlosti na prirodnim oblicima je dio ne samo impresionističkih i postimpresionističkih djela, nego i apstraktnog slikarstva Paula Kleea i nasilne prirode apstraktnog ekspresionizma Mattije Morena.

* Jezero Buttermere, oko 1798. Cumberland.*Jezero Buttermere*, oko 1798. Cumberland.
* Erupcija Vezuva 1817. akvarel, 28,6 x 39,7 cm, New Haven.*Erupcija Vezuva 1817.*, akvarel, 28,6 x 39,7 cm, New Haven.
* Požar Parlamenta u londonu, 16. listopada 1834. 1835. ulje na platnu, 92 x 123 cm, Umjetnički muzej, Cleveland, Ohio, SAD.*Požar Parlamenta u londonu, 16. listopada 1834.*, 1835. ulje na platnu, 92 x 123 cm, Umjetnički muzej, Cleveland, Ohio, SAD.
* Kanal Grande u Veneciji, 1835. ulje na platnu, 91 x 122 cm. Metropolitan, New York.*Kanal Grande u Veneciji*, 1835. ulje na platnu, 91 x 122 cm. Metropolitan, New York.
* Norham dvorac, 1837. Tate Gallery, London.*Norham dvorac*, 1837. Tate Gallery, London.
* Bojni brod Temeraire odvače na njegovo posljednje sidrište da bude uništen, 1838. 1839.*Bojni brod Temeraire odvače na njegovo posljednje sidrište da bude uništen, 1838.*, 1839.
* Brod s robljem (Robovi bačeni u more pred nadolazećim tajfunom), 1840. ulje na platnu, 90.8 x 122.6 cm, Umjetnička galerija, Boston.*Brod s robljem (Robovi bačeni u more pred nadolazećim tajfunom)*, 1840. ulje na platnu, 90.8 x 122.6 cm, Umjetnička galerija, Boston.
* Svjetlo i boja (Goetheova teorija), 1843. Nacionalna galerija, London.*Svjetlo i boja (Goetheova teorija)*, 1843. Nacionalna galerija, London.

Vanjski linkovi
---------------

***William Turner*** na Wikimedijinoj ostavi

* Retrospektiva britanskog umjetnika J.M.W. Turnera u Metropolitan Museum of Art Arhivirano 2021-03-11 na Wayback Machine-u
* J.M.W. Turner u londonskoj nacionalnoj galeriji Arhivirano 2007-10-11 na Wayback Machine-u (engl.)